Disc cumpact cun istorgias dal Spiert da Crapalv

"Istorgias dal Spiert da Crapalv" è il titel dal nov disc cumpact che il Radio Rumantsch e la Lia rumantscha han edì communablamain. EI cuntegna 8 istorgias dal Spiert da Crapalv scrittas da Daniel Badraun e raquintadas da Roman Pünchera. 
A partir dad oz pon ins retrair quest disc cumpact tar la Lia rumantscha e tar las librarias che vendan publicaziuns rumantschas.
Las istorgias dal Spiert da Crapalv, enconuschentas dal Simsalabim, l'emissiun quotidiana per uffants al Radio Rumantsch, han grond success e vegnan tadladas fitg gugent dals uffants da tut las regiuns rumantschas. Quai ha manà ils responsabels a l'idea da realisar in disc cumpact cun novas istorgias dal Spiert da Crapalv. Spezial vi da quest portatun e che Roman Pünchera raquinta las istorgias en rumantsch grischun, il linguatg surregiunal da la Rumantschia.
Uffants da tuttas regiuns rumantschas vegnan uschia en contact cun questa varianta da noss linguatg ed emprendan a chapir rumantsch grischun gist sco els chapeschan era ils differents idioms.
Il resultat sa lascha vesair ed udir. Il frontispizi dal disc cumpact sa preschenta a moda fitg attractiva cun in maletg da Rolf Giger che mussa il Spiert da Crapalv. Il spiert, che ha tuttina gia 888 onns, emprenda a conuscher en questas novas istorgias ina classa da scola. Las istorgias vegnan enramadas cun musica da Roman Cantieni.
Il disc cumpact po vegnir retratg per fr. 19.50 tar la Lia rumantscha e tar las librarias cun sortiment rumantsch.

[Pagina rumantscha]